அதி நாயகன் வெனம் பாத்திரத்தின் பூர்வாங்கத்தை அறிய 2007 இல் வெளிவந்த ஸ்பைடேர்மேன் 3 படத்தினை நினைவுகூருவது அவசியம். அப்படத்தின் தொடக்கத்தில், நியூயார்க் நகரின் மத்திய பூங்காவில் ஒரு விண்கல் விழும். அதிலிருந்து ஊர்ந்து வரும் ஒரு வேற்றுக்கிரக உயிரி ஸ்பைடர்மேனை ஆட்கொள்ளும். அந்த உயிரியை, “கூட்டுயிரி (Symbiont)” என அழைக்கலாம். அதவாது அவ்வுயிரிக்கு ஒரு உடல் தேவை. எந்த உடலோடு கூட்டுச் சேர்கிறதோ, அந்த உடலுக்கு அளப்பரிய ஆற்றல்களைத் தருவதோடு, அந்த உயிரின் மனதில் உறைந்துள்ள இருண்ட பகுதியை வெளிக்கொணர்ந்துவிடும். தன்னுள் வன்முறை மிகுவதை உணரும் ஸ்பைடர்மேன், அந்த வேற்றுக்கிரக உயிரியைத் தன்னுள் இருந்து கஷ்டப்பட்டுப் பிடுங்கி எறிவார். அது எடி ப்ரோக் எனும் நபர் மீது விழும். வெனம் படத்தின் பிரதான கதாபாத்திரம் அவர்தான். ஒரு கூட்டுயிரியோடு அவருக்கும் ஏற்படும் பிணைப்பால் அவர் வெனமாக மாறிக் கலக்கவுள்ளார்.